Laššáková, Ľubica, ministerka kultúry SR (2019-05-16):
Vážená pani predsedajúca, ďakujem pekne za slovo. Vážení páni poslanci, pani poslankyne, vládny návrh zákona, ktorým sa mení a dopĺňa zákon č. 516/2008 Z. z. o Audiovizuálnom fonde a o zmene a doplnení niektorých zákonov v znení neskorších predpisov a ktorým sa dopĺňa zákon č. 40/2015 Z. z. o audiovízii a o zmene a doplnení niektorých zákonov v znení neskorších predpisov sa predkladá na základe Plánu legislatívnych úloh vlády na rok 2019. Cieľom návrhu zákona je zvýšiť konkurencieschopnosť systému podpory audiovizuálneho priemyslu na Slovensku a akcelerovať ekonomický nástroj stimulácie súkromných investícií do sektora audiovizuálneho priemyslu so zásadným vplyvom na rozvoj daného hospodárskeho prostredia. Návrhom zákona sa navrhuje zvýšiť percentuálny podiel dotácie, ktorú fond poskytuje na podporu audiovizuálneho priemyslu z 20 % oprávnených výdavkov na 33 % oprávnených výdavkov, ktoré boli uhradené v súvislosti s realizáciou filmového projektu. Podpora audiovizuálneho priemyslu prostredníctvom tzv. vratiek je v európskych krajinách bežnou formou podpory a jej úlohou je motivovať producentov, aby realizovali filmový projekt v konkrétnom štáte, ktorý im po dokončení projektu spätne preplatí časť nákladov, ktoré v tomto štáte investovali. Je potrebné uviesť, že v tejto oblasti v súčasnosti prebieha v rámci nášho regiónu konkurenčný boj, pričom okolité štáty sú v pritiahnutí investícii do filmového priemyslu a filmových projektov realizovaných na ich území podstatne úspešnejšie ako Slovensko. Pre príklad uvediem, že Maďarsko má od roku 2018 zavedenú podporu v objeme 30 %, podobne je to aj v Poľsku, Česká republika aktuálne zvyšuje podporu na 30 % a Rumunsko úspešne dokonca zaviedlo podporu vo výške 35 % s možnosťou navýšenia o ďalších 10 %, ak projekt priznanie odkazuje na Rumunsko, teda ak sa tento film odohráva v Rumunsku. Je zrejmé, že aktuálna podpora na Slovensku v objeme 20 % nie je konkurencieschopná a prichádzame tak o možnosť významných investícii do daného sektora. Audiovizuálny priemysel na Slovensku však už dnes vytvára pracovné príležitosti pre takmer 5 000 ľudí a predstavuje významný ekonomický sektor s výrazným potenciálom rastu a kvalitnou profesionálnou bázou. Ide o sektor, ktorý vytvára kultúrne produkty s vysokou pridanou hodnotou, a hlavne v prípade investícií doň ide o dlhodobé zdroje, ktoré zostávajú na našom území. Predloženým návrhom zákona sa upravuje aj nová kompetencia Audiovizuálneho fondu, ktorá mu umožní zrušiť osvedčenie o registrácií filmového projektu, ak sa po vydaní osvedčenia o registrácii dodatočne preukáže, že filmový projekt nespĺňa všetky zákonom stanovené kritériá. Návrh zákona obsahuje aj doplnenie zákona č. 40/2015 Z. z. o audiovízii a o zmene a doplnení niektorých zákonov v znení neskorších predpisov, ktoré je nevyhnutné z dôvodu rozšírenia okruhu osôb, ktorí sa zapisujú do zoznamu osôb pôsobiacich v audiovízii, tento je verejnou evidenciou vedenou Slovenským filmovým ústavom, a osoby zabezpečujúce verejné kultúrne podujatia, vzdelávacie alebo prezentačné aktivity v oblasti audiovizuálnej kultúry a priemyslu, a to hlavne preto, aby tento zoznam bol komplexný. Navrhuje sa, aby zákon, návrh zákona nadobudol účinnosť 1. januára 2020 okrem čl. I 1. bodu, ktorý nadobúda účinnosť 1. januára 2021. K reálnemu čerpaniu financií súvisiacemu so zvýšením intenzity dotácie tak prvýkrát dôjde v roku 2021. Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj právom Európskej únie. Predkladaný návrh zákona má negatívny vplyv na rozpočet verejnej správy, pozitívny vplyv na podnikateľské prostredie a nemá žiadne sociálne vplyvy, žiadny vplyv na životné prostredie, na informatizáciu spoločnosti ani na služby verejnej správy pre občana. Ďakujem.